Document ID: 32011R1277
Publication Date: 2011-12-08

Title and Content:
IZVEDBENA UREDBA KOMISIJE (EU) št. 1277/2011
z dne 8. decembra 2011
o spremembi Priloge I k Uredbi Komisije (ES) št. 669/2009 o izvajanju Uredbe (ES) št. 882/2004 Evropskega parlamenta in Sveta glede poostrenega uradnega nadzora pri uvozu nekatere krme in nekaterih živil neživalskega izvora
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 882/2004 Evropskega parlamenta in Sveta z dne 29. aprila 2004 o izvajanju uradnega nadzora, da se zagotovi preverjanje skladnosti z zakonodajo o krmi in živilih ter s pravili o zdravstvenem varstvu živali in zaščiti živali (1), ter zlasti člena 15(5) Uredbe,
ob upoštevanju naslednjega:
(1)
Uredba Komisije (ES) št. 669/2009 (2) določa pravila za poostreni uradni nadzor pri uvozu krme in živil neživalskega izvora iz Priloge I (v nadaljnjem besedilu: seznam) k Uredbi na vstopnih točkah na območja iz Priloge I k Uredbi (ES) št. 882/2004.
(2)
Člen 2 Uredbe (ES) št. 669/2009 določa, da se seznam pregleduje redno, najmanj štirikrat letno, pri čemer je treba upoštevati vsaj informacije iz navedenega člena.
(3)
Pojav in pomen incidentov v zvezi z živili, ki so bili sporočeni prek sistema hitrega obveščanja za živila in krmo (RASFF), rezultati pregledov Urada za prehrano in veterinarstvo v tretjih državah ter četrtletna poročila o pošiljkah krme in živil neživalskega izvora, ki jih države članice Komisiji predložijo v skladu s členom 15 Uredbe (ES) št. 669/2009, kažejo na to, da je treba seznam spremeniti.
(4)
Seznam je treba zlasti spremeniti tako, da se črtajo vnosi za blago, za katero navedeni viri informacij kažejo na splošno zadovoljivo stopnjo skladnosti z ustreznimi varnostnimi zahtevami, ki jih določa zakonodaja Unije, in za katero poostren uradni nadzor zato ni več upravičen.
(5)
Podobno je treba seznam spremeniti tako, da se zmanjša pogostnost uradnih pregledov za blago, za katero viri informacij kažejo na splošno izboljšanje skladnosti z ustreznimi zahtevami, ki jih določa zakonodaja Unije, in za katero sedanja raven uradnega nadzora zato ni več upravičena.
(6)
Zato je treba ustrezno spremeniti vnose na seznamu za nekatere vrste uvoženega blaga iz Argentine, Dominikanske republike, Egipta in Indije.
(7)
Zaradi jasnosti zakonodaje Unije je na seznamu treba tudi podrobno navesti vnose za uvoz sveže paprike iz Tajske ter krmnih dodatkov in premiksov iz Indije ter pojasniti vnos za papriko iz Dominikanske republike, Egipta in Tajske.
(8)
Spremembe seznama pri črtanih vnosih za blago in manjši pogostnosti pregledov se morajo začeti uporabljati čim prej, saj so bile zahteve glede varnosti izpolnjene. Zato je treba navedene spremembe začeti uporabljati od dneva začetka veljavnosti te uredbe.
(9)
Zaradi števila sprememb, ki jih je treba vnesti v Prilogo I k Uredbi (ES) št. 669/2009, je Prilogo I primerno nadomestiti z besedilom iz Priloge k tej uredbi.
(10)
Uredbo Sveta (ES) št. 669/2009 je zato treba ustrezno spremeniti.
(11)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Priloga I k Uredbi (ES) št. 669/2009 se nadomesti z besedilom iz Priloge k tej uredbi.
Člen 2
Ta uredba začne veljati tretji dan po objavi v Uradnem listu Evropske unije.
Uporablja se od 1. januarja 2012.
Vendar se spremembe pri naslednjih vnosih v Prilogi I k Uredbi (ES) št. 669/2009 uporabljajo od dneva začetka veljavnosti te uredbe:
(a)
črtanje naslednjih vnosov:
(i)
zemeljski oreški (oluščeni ali neoluščeni), arašidno maslo in drugače pripravljeni ali konzervirani zemeljski oreški (živila in krma) iz Argentine;
(ii)
vodnjača (živila) iz Dominikanske republike;
(iii)
stročji fižol (živila) iz Egipta;
(b)
manjša pogostnost fizičnih in identifikacijskih pregledov suhih začimb (živila) iz Indije.
Ta uredba je v celoti zavezujoča in se neposredno uporablja v vseh državah članicah.
V Bruslju, 8. decembra 2011

Classification:
Level 1 Topics: 100157
100143
100155
100149
100147
100156
Level 2 Topics: 100244
100171
100257
100192
100193
100215
100194
100250
Level 3 Topics: 1277
3489
614
2524
3156
2735
1268
11
All Topics: 1224
1442
2300
2531
2735
2771
3191
4079